MASJID NEGARA SERTAI 185 MASJID DI SELURUH DUNIA ANJUR KURSUS CPR

KUALA LUMPUR: Sebanyak
185 masjid di 10 negara, termasuk Masjid Negara di Malaysia, menjalankan kursus
bantuan pernafasan (CPR) secara serentak dan percuma kepada orang ramai
semalam.

Program bantuan kecemasan sempena International FIMA LifeSavers Day 2019 yang diadakan buat julung-julung kalinya pada 28 September setiap tahun itu dianjurkan Persekutuan Persatuan Perubatan Islam (FIMA) dan Persatuan Perubatan Islam Malaysia (IMAM).

Ia turut membabitkan kerjasama Masjid Negara, Universiti Kebangsaan Malaysia (UKM), Universiti Putra Malaysia (UPM), Universiti Malaya (UM), Universiti Teknologi MARA (UiTM), IMACATS dan SignOn.

Pengarah Projek
FIMALifesavers 2019, Dr Azlan Helmy Abd Samat berkata, program bertujuan
meningkatkan khidmat bantuan kecemasan CPR dalam kalangan orang awam itu turut
diadakan di Masjid Kampung Baru anjuran Hospital Pakar Al Islam.

“Sepuluh negara mengadakan program ini secara serentak iaitu United Kingdom, Zimbabwe, Malawi, Nigeria, Afghanistan, Pakistan, Bangladesh, Filipina, Indonesia dan Malaysia.

“Penganjuran program secara serentak ini dilakukan di 185 masjid membabitkan penglibatan ribuan sukarelawan pelbagai latarbelakang, termasuk jururawat, paramedik, pelajar perubatan, pegawai perubatan, pakar perubatan dan sukarelawan non-medikal,” katanya kepada AlHijrah Online.

Keseluruhannya, lebih 750 orang awam, termasuk kanak-kanak dan warga emas, menyertai kursus bantuan pernafasan International FIMA Lifesavers 2019 yang diadakan di Masjid Negara dan Masjid Kampung Baru semalam.

Mengulas lanjut,
Dr Azlan Helmy yang juga Pakar Perubatan Kecemasan dan Pensyarah PPUKM, berkata
peserta yang hadir antara lain diajar teknik CPR untuk orang dewasa, CPR untuk
kanak-kanak dan kaedah mengendalikan kes cekik dewasa dan kanak-kanak.

“Kami harap usaha ini dapat diteruskan untuk tahun mendatang,” kata Dr Azlan Helmy optimis.

Pakar Anestesiologi dan Pensyarah Perubatan UPM, Dr Aizad Azahar ketika ditemui di Masjid Negara berkata, program itu bertujuan mengetengahkan masjid sebagai pusat komuniti masyarakat selain meningkatkan kesedaran umum tentang kepentingan mempelajari CPR.

“Kita mahu meningkatkan kesedaran masyarakat tentang CPR agar statistik sedia ada meningkat dan supaya pesakit (akibat serangan jantung) mendapat peluang untuk diselamatkan sementara menunggu ambulans,” katanya.

Serangan jantung mengejut adalah salah satu punca kematian tertinggi di dunia. Data terkini menunjukkan hanya sekitar lapan hingga 12 peratus rakyat Malaysia melakukan CPR (bystander CPR rate) berbanding di negara maju kadar orang awam melakukan CPR antara 40 dan 60 peratus, sekaligus meningkatkan peluang individu diselamatkan. — AlHijrah Online/ Syed Azwan Syed Ali dan Zain Shamil


HANYA PUSAT PENGAMALAN TAREKAT DI BAWAH HABIB SHAH FIRDAUS DITUTUP

SEREMBAN: Tujuh belas tarekat masih beroperasi di Negeri Sembilan daripada 18 yang berdaftar di bawah Enakmen Tarekat Tasawuf (Negeri Sembilan) 2005.

Pengerusi Gabungan Tareqat Berdaftar Negeri Sembilan (G-TARIQ) Dr Muhammad Firdaus Abdul Manaf berkata penutupan melibatkan hanya melibatkan pusat pengamalan tarekat iaitu Pusat Pengamalan Tareqat Al-Naqsyabandiah Al-Khalidiyyah di bawah pimpinan Tuan Habib Shah Firdaus Habib Ahmad di Lot 3263, Jalan Labu, Batu 8, Kampung Jawa, Labu, Seremban.

“Baki 17 tarekat yang lain masih beroperasi seperti biasa, diiktiraf oleh Jabatan Mufti Kerajaan Negeri Sembilan (JMKNNS), Jawatankuasa Fatwa Kerajaan Negeri Sembilan dan Jilsah al-Turuq al-Sufiyyah Negeri Sembilan. Ini selaras dengan peruntukan Enakmen Tarekat Tasawuf (Negeri Sembilan) 2005 dan Enakmen Pentadbiran Agama Islam (Negeri Sembilan) 2003.

“Penutupan ini bukan bermaksud pembatalan pendaftaran tarekat ini serta-merta, tetapi bagi memastikan siasatan lanjut dilakukan dengan teliti, adil dan berhemah mengikut prosedur dan lunas undang-undang yang diperuntukkan,” katanya dalam kenyataan di sini, hari ini.

Beliau berkata ia menunjukkan tindakan kawal selia tarekat yang proaktif dilakukan oleh pihak JMKNNS melalui Enakmen Tarekat Tasawuf (Negeri Sembilan) 2005 ini berfungsi dengan baik dan berintegriti.

Beliau meminta semua pihak bertenang serta tidak menjadikan isu ini polemik mengundang perdebatan serta mencetus ketidakharmonian dalam masyarakat.

“Kita perlu merujuk kepada pihak autoriti agama apabila berhadapan dengan sebarang konflik dan kontroversi. Semua pihak seharusnya memahami bidang kuasa masing-masing tanpa menceroboh bidang kuasa pihak lain,” katanya. – AlHijrah Online


MRSM PENDANG DITUTUP TIGA HARI, TIGA GURU POSITIF COVID-19

PENDANG: Maktab Rendah Sains Mara (MRSM) Pendang ditutup selama tiga hari selepas tiga guru disahkan positif COVID-19.

Pengarah Kesihatan Negeri, Dr Othman Warijo berkata, ketiga-tiga guru terbabit diarahkan menjalani perintah pengawasan di rumah (HSO).

Beliau berkata, dua daripada guru terbabit tinggal di taman perumahan di luar sekolah manakala seorang lagi tinggal di Kuarters MRSM.

Katanya, seramai 30 orang guru dikenal pasti sebagai kontak rapat dan mereka turut menjalani HSO.

Bagaimanapun, pelajar tidak pulang ke rumah masing-masing dan akan tetap berada di asrama.

Jelas beliau, MRSM berkenaan dinasihat tutup sementara selama tiga hari bermula hari ini bagi proses sanitasi selain untuk tujuan siasatan lanjut.

Dr Othman memaklumkan, kes positif membabitkan guru berkenaan dikesan antara 26 November lalu hingga hari ini.

Jelas beliau, guru yang disahkan positif itu sudah menerima vaksinasi lengkap dan keadaan mereka juga tidak serius.

Sementara itu, Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman mengesahkan, setakat ini tiada pelajar positif virus itu.

Katanya, siasatan lanjut sedang dijalankan bagi mengenal pasti kontak rapat serta punca penularan. –AlHijrah Online


26 TERKORBAN PROTES DI INDIA

NEW DELHI: Jumlah kematian akibat protes di seluruh India meningkat kepada 26 orang pada Ahad ketika demonstrasi menentang rang undang-undang kewarganegaraan kontroversi terus memuncak, demikian kata sumber polis

Agensi berita Anadolu melaporkan, lokasi utama protes adalah di Uttar Pradesh di utara India di mana merupakan kawasan penduduk Islam minoriti.

Kenyataan rasmi kerajaan memberitahu pihaknya menahan enam individu yang dikaitkan dengan kumpulan Islam yang didakwa terbabit dengan keganasan.

Perkhidmatan internet telah digantung di seluruh daerah di negeri itu sehingga hari ini.

Akta Pindaan Kewarganegaraan yang diluluskan minggu lalu memberikan hak kerakyatan kepada Hindu, Sikh, Jain dan Kristian daripada Pakistan, Afghanistan dan Bangladesh tetapi menyekat neutralisasi untuk Islam.

Pemimpin Islam percaya bahawa rang undang-undang baharu akan dijalankan di seluruh negara di mana setiap warganegara akan diminta untuk membuktikan kewarganegaraan India.

Lebih 100 individu ditahan di kawasan berbeza di negeri berkaitan dengan protes ganas itu, kata seorang pegawai. — Terjemahan AlHijrah Online


COVID-19: 207 KES KEMATIAN TERTINGGI

PUTRAJAYA: Malaysia sekali lagi mencatatkan kes kematian harian tertinggi sepanjang pandemik COVID-19 melanda iaitu 207 kes.

Kementerian Kesihatan Malaysia dalam ciapannya, bagi pesakit yang menerima rawatan di unit rawatan rapi (ICU) juga meningkat kepada 1,009 orang termasuk 524 yang memerlukan bantuan pernafasan.

Jumlah kes positif harian setakat 26 Julai berjumlah 14,516 kes, Selangor masih negeri yang tertinggi mencatatkan kes sebanyak 6,508 kes diikuti Johor 1,449 kes.

Sementara itu, Wilayah Persekutuan (WP) Kuala Lumpur merekodkan 1,425 kes manakala Kedah 1,160 kes.

Dalam perkembangan yang sama, sebanyak 33 kluster baharu dilaporkan, dan 21 kluster daripada jumlah tersebut merupakan kluster tempat kerja.—AlHijrah Online


TERSERAH PELAJAR MAHU PULANG ATAU TIDAK

KUALA LUMPUR: 105 pelajar negara di Khartoum dinasihatkan untuk mengambil langkah berjaga-jaga dan  mengambil kesempatan untuk pulang memandangkan universiti-universiti di Khartoum masih ditutup akibat protes.

Duta Malaysia di Sudan , Mohamad Razdan Jamil mengatakan bahawa keadaan di Khartoum setakat ini masih terkawal namun pihaknya tidak menolak sebarang kemungkinan boleh berlaku dalam tempoh yang singkat.

“Kami sentiasa menitikberatkan keselamatan pelajar dan akan memastikan mereka semua selamat serta menasihatkan agar mereka tidak menyertai mana-mana perhimpunan politik.

Tambah beliau, seramai 150 rakyat Malaysia menetap di negara tersebut termasuk mahasiswa, diplomat serta ahli perniagaan.

Darurat dan perintah berkurung telah diisytiharkan oleh Kerajaan Sudan ke atas beberapa bandar yang berlaku rusuhan di negara itu. – Sinar Online


SAINTIS CHINA BERI AMARAN ANCAMAN SELESEMA BAHARU

Presiden Akademi Sains Perubatan China memberi amaran dunia harus bersedia dengan kemungkinan bahawa koronavirus (Covid-19) akan berlanjutan untuk satu tempoh yang panjang, meskipun China mencatatkan penurunan kes baharu.

Wang Chen berkata, Covid-19 berbeza dengan Sindrom Pernafasan Akut Teruk (SARS) namun kedua-duanya mudah berjangkit dan membawa maut.

“Virus baharu ini mungkin menjadi penyakit jangka masa panjang yang wujud bersama manusia, sama seperti selesema. Bagaimanapun, ia terpulang kepada saintis untuk bersedia mengkaji Covid-19 dan membantu merangka strategi klinikal.

“Kunci utama untuk membendung virus tersebut adalah melalui penyelidikan saintifik,” katanya kepada penyiar CCTV.

Sementara itu, menurut pembantu profesor bahagian kesihatan dan ekonomi di Yale School of Public Health, Chen Xi, sekarang mungkin masih terlalu awal untuk membuat kesimpulan bahawa jangkitan telah memuncak.

“Langkah menutup kejiranan baru dilaksanakan namun keberkesanannya tetap dapat dilihat.

“Walaupun kes baharu dan disyaki di China turun, namun peningkatan kes baharu lain tetap bertambah. Dalam erti kata lain, permintaan untuk sumber perubatan kekal tinggi dan kita masih berada di peringkat kritikal dalam menentang penyakit ini,” katanya.

Dalam perkembangan berkaitan, dua penumpang kapal persiaran Diamond Princess dilaporkan meninggal dunia akibat Covid-19.

Penyiar NHK melaporkan, kematian warga emas lelaki dan wanita berusia 80-an itu adalah yang pertama dalam kalangan 621 penumpang lain yang disahkan positif wabak tersebut.

“Kedua-dua mangsa dibawa turun dari kapal terbabit pada 11 dan 12 Februari sebelum dirawat di hospital,” katanya.

Korea Selatan juga melaporkan kematian pertama dan jumlah jangkitan di negara itu kini mencecah 104 kes, hampir separuh daripadanya dicatatkan di Daegu.

Setakat ini, wabak mencatatkan 2,129 kematian dan 75,767 yang disahkan di dalam dan luar China. — SINAR HARIAN


JURURAWAT ADALAH WIRA, WIRAWATI NEGARA – PM

KUALA LUMPUR: Pengorbanan yang dilakukan oleh jururawat ketika negara sedang berhadapan dengan wabak COVID-19 adalah suatu tindakan yang sangat terpuji, demikian menurut Perdana Menteri Tan Sri Muhyiddin Yassin.

Menyifatkan jururawat sebagai wira dan wirawati negara, Muhyiddin dalam ucapan bersempena Hari Jururawat Sedunia hari ini menarik perhatian tidak ramai rakyat Malaysia yang memiliki kecekalan dan kesabaran seperti mereka untuk berhadapan dengan situasi kerja yang begitu mencabar dan berisiko tinggi.

“Setiap tahun pada hari ini, jururawat di seluruh dunia diraikan sebagai tanda penghargaan terhadap sumbangan mereka dalam sektor kesihatan negara.

“Tetapi pada tahun ini, sambutan Hari Jururawat Sedunia menjadi lebih bermakna bukan sahaja buat Malaysia tetapi di seluruh dunia,” katanya dalam laman Facebook dan Twitter.

Beliau pada masa sama merakam setinggi-tinggi penghargaan kepada para jururawat di seluruh negara terhadap usaha keras mereka selama ini.

Disambut pada 12 Mei setiap tahun, Hari Jururawat Sedunia pada tahun ini  bertemakan “A Voice to Lead : Nursing The World To Health”. — BERNAMA


Decathlon diugut kerana rancang jual tudung sukan

PARIS, 27 Februari – Peruncit
barangan sukan Perancis, Decathlon telah membatalkan rancangan menjual tudung
untuk pelari wanita selepas berdepan bantahan awam.

Sinar Harian memetik laporan BBC
yang menyebutkan bahawa firma itu memaklumkan keputusan itu dibuat selepas
mereka menerima ancaman yang tidak pernah berlaku sebelum ini.

“Kami memutuskan untuk tidak
memasarkan produk tersebut buat masa ini,” kata jurucakap Decathlon, Xavier
Rivoire, semalam.

Syarikat terbabit mendakwa ia
telah menerima 500 panggilan dan emel aduan tentang tudung tersebut malah
kakitangan mereka turut dihina dan menerima ugutan fizikal.

Tudung jenis material ringan itu
bakal dipasarkan di 49 negara bermula bulan depan.

Terdahulu, beliau berkata, jualan
tudung itu adalah untuk memastikan sukan dapat diakses oleh semua wanita di
seluruh dunia.

Ahli politik menyifatkan ‘tudung
untuk lari’ itu kononnya bertentangan dengan nilai sekular negara dan beberapa
Ahli Parlimen turut mencadangkan langkah boikot ke atas jenama itu.

Menteri Kesihatan, Agnes Buzyn
dalam satu kenyataan berkata, beliau lebih suka jika jenama Perancis tidak
mempromosikan tudung.

Isu bagaimana wanita Islam
berpakaian di tempat awam sering mencetuskan kontroversi di Paris.


TRAGEDI 2 JANUARI 1492

Kecemerlangan Andalusia di
bawah pemerintahan Islam berlangsung selama hampir 8 abad, suatu jarak yang seharusnya
menjadi teladan kepada masyarakat dunia.

Bermula dengan kejayaan Tariq
ibn Ziyad menguasai Andalusia pada tahun 711M sehingga kerajaan Nasiriyyah atau
Bani Ahmar mengakhiri pada tahun 1492M, merupakan zaman yang cukup membuktikan
betapa kemunculan tamadun barat ada perkaitannya dengan kecemerlangan Tamadun
Islam yang telah terbina di Kota Andalusia.

Sehingga kini, Andalusia
menjadi tempat bersejarah. Ramai pengkaji dari pelbagai negara melakukan
pengkajian kesan peninggalan Islam di sana.

Keunikan kedudukannya, ditambah
pula dengan kepelbagaian bangsa dan agama ketika pemerintahan Islam dan
kecemerlangan budaya ilmu yang berlaku di Andalusia telah menyebabkan rantau
ini menjadi sangat penting dalam menggali sejarah untuk melihat sumbangannya dalam
ketamadunan moden.

Masakan tidak, kebanyakan
ilmu-ilmu moden seperti matematik, fizik, astronomi dan lainnya pernah
berkembang pesat di Andalusia tanpa mengira batas perbezaan agama.

Maka, nama-nama besar seperti
Maimonides (1135M-1205M) – seorang ahli teologi pernah terkenal di Andalusia
pada zaman pemerintahan Islam, walaupun beliau berasal daripada bangsa Yahudi.

Ketika itulah dikatakan bahawa
zaman intelektual berkembang pesat dengan munculnya tokoh dalam kalangan Islam
seperti Ibn Rushd (1126M-1198M) yang dapat berdialog dan mempertahankan
idea-idea Islam dengan golongan Yahudi. Pemikiran ini jualah telah mempengaruhi
golongan Kristian yang dipimpin oleh Tomas Aquinas (1225M-1274M) selepas
zamannya.

Kepesatan keilmuan yang mendominasi Andalusia pada waktu
kemuncaknya adalah ketika rantau ini berada di bawah pemerintahan Islam.
Kejayaan Islam membawa ketamadunan di barat melalui Andalusia sesungguhnya
sesuatu yang sangat unik.

Permulaan kisah duka berlaku
apabila kerajaan-kerajaan kecil yang muncul di Andalusia terbentuk apabila
kepimpinan utama mulai lemah.

Lebih tepat lagi, ia rentetan
daripada kelemahan pemimpin di kalangan Bani Umaiyyah yang menguasai Andalusia
selepas daripada Khalifah al-Muntansar Billah (961-976M).

Bermula dari ini, Andalusia
yang diperintah oleh sebuah kerajaan, berpecah menjadi banyak daerah kecil
yang membentuk lebih daripada 20 kerajaan kecil.

Pembentukan kerajaan-kerajaan
kecil ini yang turut dikenali sebagai Muluk al-Tawa’if wujud
disebabkan oleh antaranya semangat kepuakan, iaitu ingin mengangkat puak
sendiri.

Mereka seolah-olah secara tidak langsung telah tidak perpegang kepada semangat Ukhuwwah Islamiyyah dan seakan menjerumus kepada perkauman sesama sendiri.

Fenomena ini berlaku setelah
pucuk pimpinan di Cordova mengalami masalah dalaman iaitu bergaduh dan
bercakaran, malah ada yang saling menindas semata untuk merebut jawatan
khalifah.

Secara tidak langsung,
kerajaan-kerajaan kecil ini wujud pada dekad akhir pemerintahan Bani Umaiyyah
di Andalusia, iaitu kira-kira sekitar tahun 403H / 1012M.

Namun bibit-bibit perpecahan
awal telah pun wujud atau dapat dilihat 20 tahun lebih awal iaitu semasa
Khalifah Hisham II yang memegang tampuk pemerintahan.

Perpecahan adalah jelas ketara setelah al-Mansur Ibn Abi Amir meninggal dunia pada tahun 392H / 1002M.

2 Januari 1492 merupakan detik hitam di dalam sejarah umat
Islam khususnya umat Islam di Granada.

Kejatuhan Granada di tangan Ferdinand II Of Aragon dan Isabella of
Castille menyebabkan runtuhnya empayar Islam Nasrid di tanah Andalus.

Ferdinand dan Isabella
menggunakan moto dan polisi ‘To Constitute Spain to The Service of
God‘ dan ‘All-Christian Spain‘ bagi menjustifikasikan
perang ini.

Antara punca besar kejatuhan
ini juga adalah akibat peperangan dan pergaduhan antara pemerintah dan umat
Islam di Tanah Andalus.

Peperangan berlaku di antara
Abū Abd Allāh Muhammad XII atau Boabdil yang dikenali sebagai seorang
pemerintah yang lemah dan seorang putera yang memberontak menentang ayahnya Abū
Al-Hassān Alī dikenali sebagai Mullay Hassan, dan pakciknya Abū Abd Allāh Muhammad
III dikenali sebagai el-Zagal.

Pada tahun 1483, Boabdil telah
ditawan di Lucena oleh tentera Kristian dan akhirnya beliau tunduk dengan
perjanjian dengan Ferdinand dan Isabella untuk ‘bekerjasama’ (taat) kepada
mereka dan dijanjikan ‘habuan’ iaitu bakal dilantik sebagai pemerintah Granada,
satu kedudukan yang sememangnya diidam-idamkan oleh Boabdil.

Ketika serangan Ferdinand II
keatas Mullay Hassan dan El-Zagal di Malaga, Ferdinand II telah meminta Boabdil
untuk tidak masuk campur di dalam serangan keatas Malaga. Akhirnya, Malaga
jatuh ke tangan Kerajaan Kristian.

Kemudiannya Bandar Baza,
Almuñécar, Salobreña dan Almería.

Terakhir sekali, pada Januari
tahun 1492, Boabdil telah diseru oleh Ferdinand II untuk menyerahkan Granada
setelah beberapa bulan dikepung.

Pada tanggal 2 Januari 1492, umat Islam telah kehilangan tanah
Andalus dan dipaksa memeluk Kristian atau diusir dan tanah serta harta mereka
dirampas. Mereka yang enggan akan dibunuh oleh kerajaan Kristian Spain.

Kejatuhan Granada telah merubah
landskap Eropah menyebabkan Eropah tiada negara Islam sehingga kini dan manifesto
‘All-Christian‘ berjaya ditegakkan di Eropah.


Pusat Kecemerlangan Halal Global Malaysia di Bosnia: TPM

KUALA LUMPUR – Kerajaan akan terus mempromosi Pusat Kecemerlangan
Halal Malaysia secara global, dengan pusat pertama di luar negara akan
dibuka di Bosnia hujung bulan ini.

Timbalan Perdana Menteri, Datuk Seri Dr Wan Azizah Wan Ismail
berkata, pusat itu akan menganjurkan program-program pembangunan
kapasiti, dan latihan kepada industri untuk diiktiraf halal.

“Pusat  ini akan dikembangkan ke lain-lain tempat di seluruh dunia tidak lama lagi,” katanya semasa menyampaikan ucapan di majlis makan malam  penghargaan sempena Sidang Kemuncak Halal Global 2019 (GHaS’19) di sini malam ini.

Dr Wan Azizah berkata beliau ingin melihat lebih ramai usahawan  Muslim, terutama dari golongan muda, menggunakan platform digital untuk mempromosi amalan dan produk halal mereka.

Katanya aplikasi mudah alih, kecerdasan buatan, robotik dan rekacipta inivatif boleh digunakan untuk meningkatkan ekosistem global halal.

“Kaum Muslim perlu setanding dengan lain-lain pemain global dalam revolusi digital ini dan mampu menggunakan platform digital itu untuk menunjukkan bahawa cara  hidup Islam adalah cara yang sesuai untuk semua,” katanya.

Turut hadir ialah Menteri di Jabatan Perdana Menteri Datuk Seri Dr Mujahid  Yusof, yang menyampaikan anugerah Meembar Halal Media Awards 2019 kepada  anggota media yang cemerlang, termasuk dari agensi Pertubuhan Berita  Nasional Malaysia (BERNAMA), dalam pelbagai kategori.

Petugas  yang mengharumkan nama BERNAMA di majlis itu ialah Erda Khursyiah Basir  dan Muhammad Basir Roslan dalam kategori Portal Berita dan Media  Bercetak; Nurul Nadia Mohd Kamaruzaman, Mohd Afiz Bakri, Siti Zafirah  Mohamad Kamal dan Mahmad Fauzi Sarin dari Bernama News Channel dalam  kategori VIdeo Atas Talian dan Penyiaran TV; serta jurufoto Syed  Muhammad Zahid Makbul Wafa Syed Mohd Mumtaz Wafa dalam kategori Media  Sosial. – SINAR HARIAN


SYOR SEMAKAN SEMULA SOP SOLAT JEMAAH DI MASJID, SURAU

KUALA LUMPUR: Menteri Kesihatan Khairy Jamaluddin Abu Bakar telah mengemukakan syor semakan semula prosedur operasi standard (SOP) bagi solat jemaah di masjid dan surau pada Mesyuarat Kuartet Menteri COVID-19.

Katanya langkah itu selepas melihat penilaian risiko COVID-19 yang kini terkawal.

“Saya telah kemukakan syor semakan semula SOP bagi solat jemaah di masjid dan surau serta waktu operasi premis makanan.

“Walau bagaimanapun, syor semakan semula SOP ini masih tertakluk kepada persetujuan dan pelaksanaan oleh bidang kuasa negeri dan pihak berkuasa tempatan (PBT) masing-masing,” katanya menerusi ciapan di Twitternya.

Dalam mesyuarat sama, Khairy juga memaklumkan beliau telah membentangkan cadangan SOP bagi pembukaan sempadan.—AlHijrah Online


JUAL MERCUN DI KEDAI RUNCIT, LELAKI DITAHAN

JOHOR BAHARU, 22 Jun — Polis menahan seorang lelaki dan merampas pelbagai jenis bunga api serta mercun dalam Op Cantas Khas Ramadan di sebuah kedai runcit di Simpang Renggam, dekat Kluang, dua hari lepas.
Ketua Polis Daerah Kluang ACP Mohamad Laham berkata lelaki berumur 24 tahun yang merupakan penjual barangan tersebut, ditahan pada 9.45 malam selepas polis bertindak atas maklumat.

“Kesemua bunga api dan mercun itu dianggarkan bernilai RM10,000, antaranya enam kotak bunga api King Cat, enam kotak mercun Thunder King, 43 paket mercun Happy Boom, enam paket mercun roket serta 12 keping mercun papan,” katanya dalam kenyataan di sini hari ini.

Mercun Thunder King

Mohamad berkata lelaki terbabit kini direman sehingga Jumaat ini bagi membantu siasatan mengikut Seksyen 8 Akta Bahan Letupan 1957.
Beliau berkata lelaki berkenaan boleh dipenjara maksimum tujuh tahun atau denda tidak melebihi RM10,000, atau kedua-duanya, jika sabit kesalahan.
Sehubungan itu, beliau meminta masyarakat supaya menyalurkan sebarang maklumat kepada polis mengenai kegiatan penjualan bunga api dan mercun.

Mercun Bola

“Polis tidak mahu penjualan bunga api dan mercun berlarutan kerana boleh menyebabkan bahaya kepada orang awam malah telah berlaku insiden kematian seorang kanak-kanak berumur dua tahun membabitkan permainan mercun di Simpang Renggam, dua tahun lepas,” katanya.
BERNAMA


COVID-19: LAGI 10 KES POSITIF DILAPOR DALAM NEGARA – KP KESIHATAN

KUALA LUMPUR: Sepuluh kes baharu COVID-19 dilapor setakat 12 tengah hari tadi, menjadikan jumlah kumulatif positif COVID-19 di negara ini sebanyak 93 kes, kata Ketua Pengarah Kesihatan, Datuk Dr Noor Hisham Abdullah.

Beliau berkata kesemua kes ini telah dikesan dan diasingkan untuk rawatan lanjut.

“Kontak-kontak rapat kes ini juga sedang dikenal pasti untuk siasatan dan pengambilan sampel selanjutnya,” katanya dalam satu kenyataan hari ini.

Pertambahan kes itu menjadikan keseluruhannya seramai 75 warganegara Malaysia yang dikesan positif, China (15), dan tiga yang lain masing-masing warganegara Amerika Syarikat, Jepun serta Itali.

Menurutnya, daripada jumlah berkenaan, 23 kes telah sembuh dan discaj dari hospital, manakala 70 lagi masih dirawat di beberapa hospital, setakat ini.

Dr Noor Hisham berkata kesemua kes baharu yang dilaporkan itu merupakan kontak rapat kepada kes ke-33, dengan empat kes merupakan generasi pertama kontak rapat manakala selebihnya adalah generasi kedua kontak rapat.

Beliau berkata kesemua kes tersebut dikesan semasa aktiviti pengesanan kontak dan mereka telah dimasukkan ke hospital bagi isolasi dan rawatan selanjutnya.

Sementara itu, hasil siasatan terhadap kontak rapat kepada kes ke-26 mendapati satu kluster jangkitan COVID-19 dengan sejumlah 132 kontak rapat dikenal pasti turut berkait dengan kes ke-33.

Daripada jumlah tersebut, menurutnya 18 kes disahkan positif dalam keadaan stabil dan masih dirawat di hospital, manakala 38 didapati negatif dan diletakkan di bawah perintah pengawasan dan pemerhatian di rumah untuk tempoh 14 hari.

Selebihnya, seramai 76 lagi kontak rapat, masih belum diperoleh keputusan makmal, namun kesemuanya dilaporkan sihat dan diletakkan di bawah perintah pengawasan dan pemerhatian di rumah, jelasnya.

Dr Noor Hisham turut memaklumkan bahawa kes ke-78 yang dilaporkan semalam, merupakan kes yang dikesan daripada Pesakit Dalam Siasatan (PUI) jangkitan COVID-19.

“Kes ini mempunyai sejarah perjalanan ke Indonesia selama tujuh hari bermula pada 13 Feb lepas dan mula bergejala pada 19 Feb lepas.

“Sebanyak 67 orang kontak rapat telah dikesan dan diambil sampel. Kesemua kontak rapat ini diletakkan di bawah perintah pengawasan dan pemerhatian di rumah,” tambahnya.

Sementara itu, beliau berkata siasatan dan aktiviti pengesanan kontak rapat terus dijalankan pihaknya bagi mengenal pasti punca bagi mencegah penularan jangkitan tersebut.

Ini, katanya termasuk mengesan kes sporadik dan kes tempatan melalui pesakit influenza-like-illness (ILI) dan jangkitan pernafasan akut teruk (SARI) yang tiada kaitan dengan sejarah perjalanan ke negara yang terjejas atau kontak dengan kes positif COVID-19.

“Sehingga hari ini, sebanyak 432 sampel diuji dan setakat ini tiada sampel dikesan positif jangkitan COVID-19. Buat masa ini tiada kes sporadik COVID-19 yang dikesan melalui aktiviti survelan ini,” katanya. — BERNAMA


WANITA PATAH TANGAN, KAKI DISERANG GAJAH LIAR DI GERIK

IPOH: Seorang wanita Orang Asli patah tangan dan kaki dipercayai akibat diserang seekor gajah liar di Kampung Katong Rancangan Penempatan Semula (RPS) Kemar di Gerik, Sabtu lepas.

Ketua Polis Daerah Gerik Supt Zulkifli Mahmood berkata mangsa berusia 30 tahun itu mengalami patah tangan dan kaki kanan serta lebam di bahagian perut akibat diserang gajah liar di belakang rumahnya dalam kejadian kira-kira 6.30 petang.

“Mangsa pergi ke belakang rumahnya untuk mencari durian. Jarak kebun dengan rumah lebih kurang 20 meter.

“Tanpa disedari mangsa telah diserang dan ditendang oleh seekor gajah yang berada di tempat berkenaan,” katanya dalam kenyataan hari ini.

Zulkifli berkata mangsa kini sedang menerima rawatan lanjut di Unit Rawatan Rapi (ICU) Hospital Taiping. — AlHijrah Online


MASALAH KEBOCORAN DATA DI MALAYSIA MEMBIMBANGKAN: CYBERSECURITY

KUALA LUMPUR: Isu kebocoran data di negara ini menunjukkan peningkatan setiap tahun, satu situasi yang semakin membimbangkan dan memerlukan kesedaran awam tentang kepentingan aspek keselamatan siber.

Menurut data Pusat Bantuan Cyber999 yang dikendalikan CyberSecurity Malaysia, kes kebocoran data melibatkan pengguna internet sehingga Sept tahun ini, meningkat kepada 178 kes berbanding 63 kes dan 19 kes, masing-masing pada 2018 dan 2017.

Ketua pegawai eksekutif CyberSecurity Malaysia Amirudin Abdul Wahab berkata, kebocoran data melibatkan organisasi boleh berlaku apabila syarikat tidak mementingkan dan mengambil sikap sambil lewa akan perlindungan dan keselamatan data milik mereka.

“Ia berlaku apabila data yang tidak digunakan lagi, tidak dilupuskan dengan cara yang terbaik seperti data sanitasi bagi format digital dan mencarik data menggunakan mesin pencincang,” katanya.

Beliau berkata, semua pihak yang mempunyai tanggungjawab ke atas pengguna, harus memberi perhatian terhadap isu berkenaan bagi mengelakkan ia berlaku.

Selain itu, tahap penyimpanan data yang lemah seperti tiada tempat penyimpanan data (data storage) yang mempunyai akses yang kukuh, turut menjadi faktor mudah berlakunya kebocoran data.

Pada Sept lepas, media melaporkan anak syarikat penerbangan tambang murah Lion Air, termasuk Malindo Air dan Thai Lion Air, mengakui mengalami pencerobohan data besar-besaran sejak Ogos, bagaimanapun ia berjaya ditangani syarikat tersebut.

Pencerobohan itu menyebabkan maklumat jutaan penumpang, termasuk nombor pasport, alamat rumah dan nombor telefon disebarkan menerusi forum pertukaran data dalam talian.

Amirudin berkata, kesedaran yang tinggi dalam keselamatan siber, antaranya memastikan konfigurasi sistem komputer sentiasa dikemas kini dan diperbaiki mengikut keadaan keselamatan semasa, dapat menghalang kebocoran data daripada berlaku.

“Mengemas kini dan memperbaiki ‘plug-in’ yang digunakan serta menggunakan perlindungan anti-virus, anti-pencerobohan serta tembok api (firewall) yang sentiasa dikemas kini, juga dapat menghalang daripada data dicerobohi,” jelasnya.

Ujarnya langkah berkenaan wajar diambil, berikutan implikasi daripada kebocoran data akan menjejaskan reputasi organisasi, selain mengurangkan kepercayaan dan keyakinan pelabur serta mengakibatkan implikasi kewangan.

Sementara itu, pensyarah kanan Fakulti Teknologi dan Informatik Razak, Universiti Teknologi Malaysia Hafiza Abas berkata, terdapat organisasi yang meletakkan program kesedaran mengenai jenayah siber kepada pekerja, sebagai keutamaan yang rendah.

“Tiada latihan, kursus dan pendidikan yang diberikan kepada staf, malah ada majikan yang menganggap perkara ini sepatutnya staf tahu dengan mempelajarinya sendiri.

“Kesedaran perlu bermula daripada pihak atasan sehingga bawahan, pihak atasan perlu memberi pendidikan dan latihan kepada staf, termasuk diri sendiri,” jelasnya.

Faktor kos adalah cabaran yang dihadapi organisasi, dalam memastikan simpanan data pelanggan mereka selamat, antaranya kos “back up” data di beberapa lokasi berbeza, server, tembok api (firewall), anti-virus dan kos memberi latihan, selain pendidikan kepada staf mengenai keselamatan data.

“Kos juga menentukan tahap keupayaan tembok api, anti-virus dan server. Kos yang mahal memberikan tahap keselamatan yang lebih berkualiti,” tambah beliau. — FREE MALAYSIA TODAY


GLOBALHIJRAH 8.45 MALAM INI SELAMI PENDERITAAN RAKYAT PALESTIN

KUALA LUMPUR: Program berita antarabangsa terbitan Jabatan Berita dan Ehwal Semasa TV Alhijrah, Globalhijrah akan menyiarkan kupasan eksklusif tentang penderitaan rakyat Palestin yang kini berdepan kezaliman memuncak rejim Zionis.

Menurut Penerbit Globalhijrah edisi 16 Mei 2021, Adi Akmal Sehrom, selain kupasan mendalam dan perkembangan terkini serangan dan penghapusan etnik oleh tentera Israel, pengisian Globalhijrah juga akan turut dimuatkan dengan wawancara secara langsung menerusi Skype bersama penganalisis politik Asia Barat, yang juga Profesor Jabatan Sejarah dan Tamadun Islam Universiti Malaya, Prof. Dr. Mohd Roslan Mohd Nor.

“Turut akan dimuatkan, perkongsian daripada wartawan tempatan tentang situasi semasa serangan di Gaza.”

Globalhijrah bersiaran langsung setiap Ahad jam 8.45 malam. Ia memaparkan isu-isu semasa dunia Islam dan antarabangsa dengan kupasan lebih mendalam.

Sebelum ini Globalhijrah turut mendapat tempat dalam kalangan penonton melalui kupasan dan laporan tentang ancaman COVID-19 di India yang semakin bermaharajalela.

Turut menarik perhatian penonton dalam edisi sebelum ini, isu kapal kontena Ever Given yang menghalang laluan di Terusan Suez, Mesir dan mengakibatkan kerugian berjuta-juta dolar Amerika Syarikat.

Selamat menonton Globalhijrah, jam 8.45 malam ini di TV Alhijrah! – Alhijrah Online


PESARA GURU JELAJAH TUJUH NEGARA DENGAN SKUTER

KUALA LUMPUR: Seorang pesara guru membuktikan dengan semangat kental segalanya dapat direalisasikan termasuk menjelajah di tujuh negara sejauh 30,000 kilometer (km) dengan menunggang motosikal secara solo.

Ekspedisi menggunakan skuter Yamaha NMAX 155 itu mengambil masa hampir empat tahun untuk ditamatkan, bermula dari Kota Bharu, Kelantan pada Dis 2019 merentasi Thailand, Myanmar, India, Nepal, China dan Laos, sebelum kembali ke tanah air pada Jun lepas.

Berkongsi pengalamannya, Mohammad Lasim Deraman, 57, berkata ekspedisi tersebut mengambil tempoh lama lantaran wabak COVID-19 yang melanda dunia, selain sebahagian laluan di pergunungan Himalaya terpaksa ditutup beberapa bulan akibat salji tebal.

Katanya selepas tiga bulan menunggang dan sampai di Mumbai, India, beliau membuat keputusan untuk mengambil penerbangan pulang ke Malaysia dengan hasrat membawa isterinya mengikuti kembara itu  namun, COVID-19 melanda dunia menyebabkan ekspedisi tersebut terhenti seketika.

“Pada Mei 2022 apabila sempadan dibuka, saya kembali ke Mumbai untuk menyambung ekspedisi yang tertangguh. Namun, tidak sampai sebulan, sekali lagi saya terpaksa pulang ke Malaysia kerana laluan Zojila Pass, yang menghubungkan Ladakh dan Kashmir ditutup untuk semua kenderaan.

“Meskipun dua kali tertangguh, saya kuatkan semangat untuk bawa balik motosikal saya yang ditinggalkan di sana kembali ke tanah air. Jadi, sekitar April lalu, saya ambil tiket penerbangan ke New Delhi dan menyambungnya (ekspedisi) semula. Akhirnya, tiga hari sebelum menyambut Hari Raya Aidiladha lepas, saya selamat tiba di sempadan Rantau Panjang-Sungai Golok, Kelantan,” katanya kepada Bernama.

Mohammad Lasim berkata pelbagai cabaran diharungi untuk menamatkan ekspedisi itu, antaranya kerosakan enjin skuter, laluan berbatu, berlumpur, sempit dan bercerum di utara pergunungan India dan Nepal, serta cuaca sejuk hingga – 20 darjah celsius yang boleh menyebabkan risiko Acute Mountain Sickness (AMS) atau akut gunung.

“Antara momen yang tidak dilupakan ialah ketika menunggang skuter di laluan Zojila Pass. Laluan ini yang berketinggian kira-kira 3,528 meter dari aras laut, disifatkan antara jalan berbahaya di dunia kerana fizikal jalan yang licin, berbatu, gaung yang dalam dan tidak berpagar boleh membahayakan sekiranya kita tidak berhati-hati.

“Meskipun ia bagaikan satu penyeksaan dan perlu menunggang dengan perlahan sejauh 50 km di laluan itu lebih tiga jam, namun dengan kepelbagaian topografi yang dihiasi panorama yang memukau dan menakjubkan, segala penat lelah dan pengorbanan dilalui berbaloi,” katanya yang turut menunjukkan gambar, video serta cop masuk dan keluar negara-negara tersebut pada pasportnya.

Mohammad Lasim yang juga bekas guru pendidikan khas di Sekolah Menengah Kebangsaan  Kolombong, Kota Kinabalu, Sabah berkata beliau mula melakukan ekspedisi menunggang pelbagai jenis motosikal sejak 2008 dan antara negara pernah dikunjunginya ialah Sumatera dan Kalimantan di Indonesia, Laos, Vietnam, Thailand dan benua Afrika.

Menurutnya mengembara ke luar negara dengan motosikal memberikan peluang kepada dirinya untuk mengenal lebih dekat budaya sesuatu komuniti berbanding yang diceritakan di televisyen atau media sosial.

Sementara itu, pengembara tegar Azman Baharuddin menyifatkan pencapaian Mohammad Lasim yang menunggang skuter pada jarak jauh itu adalah sesuatu yang luar biasa dan menyifatkan beliau mungkin rakyat Malaysia yang pertama berjaya melakukannya.

Azman yang berpengalaman menunggang motosikal hingga ke luar negara, termasuk empat kali ke Tanah Suci, Makkah bagi menunaikan umrah dan haji, berkata menunggang skuter mempunyai limitnya tersendiri dan mekanikalnya lebih kompleks berbanding motosikal biasa.

“Skuter secara umumnya popular untuk tunggangan jarak dekat seperti di bandar raya yang trafiknya sesak kerana ia mudah, tiada gear dan selesa, tapi dari segi penyelenggaraan lebih tinggi daripada motosikal biasa.

“Berbeza sekiranya ia ditunggang di laluan yang tidak berturap, berbukit, tunggangannya tidak akan selesa dan sukar untuk mengawal kerana roda skuter yang kecil. Begitu juga risiko untuk rosak lebih tinggi dan untuk mencari alat gantinya mungkin sukar jika berada di kawasan terpencil,” katanya.–AlHijrah Online


KELONGGARAN INDIVIDU DUA DOS VAKSIN DIPUTUSKAN MINGGU HADAPAN

KUALA LUMPUR: Kelonggaran bagi individu yang telah lengkap dua dos suntikan vaksin COVID-19 akan diputuskan dalam Mesyuarat Pemulihan Negara (MPN) pada minggu depan.

Perkara itu dimaklumkan Perdana Menteri Tan Sri Muhyiddin Yassin hari ini.

Menurutnya, kelonggaran tersebut memberi faedah atau keistimewaan kepada mereka yang telah lengkap menerima dos vaksin.

“Kita akan umumkan apakah kelonggaran-kelonggaran kepada mereka yang dapat dua dos ini supaya mereka tidak terus ‘terikat’; perlu ada beberapa kelebihan (advantage) untuk mereka,” katanya seperti dilapor BERNAMA.

Ujar Muhyiddin, kelonggaran yang akan dibincangkan dalam MPN mungkin termasuk pergerakan untuk membeli-belah, atau sekurang-kurangnya rentas daerah.

Jelasnya, langkah yang diambil itu seiring dengan pembukaan lebih banyak sektor ekonomi terutama di Lembah Klang pada Fasa Kedua Pelan Pemulihan Negara (PPN) nanti.–AlHijrah Online